﻿Contexte, modalități și strategii de realizare a formării religioase (Suport de curs) Prof. univ. dr. Constantin Cucoș * Introducere * Scop și obiective ale formării religioase * Principii de realizare a formării religioase * Elemente de conținut * Aspecte strategice și metodice * Etape în redactarea şi prezentarea catehezei * Proiectarea activității de formare Introducere Axiome procedurale: 1. Educația autentică presupune o apropiere și o raportare conștientă și responsabilă la valorile religioase ale spațiului comunitar. Cum elevul își însușește în școală valori emblematice pentru devenire (limba proprie, cunoștințe de literatură, de istorie, de geografie etc.), este firesc ca acesta să fie educat și în perspectiva valorilor religioase. Astfel de repere vor contribui la conturarea identității culturale, la conștientizarea, manifestarea și afirmarea ei în diferite contexte de viață. 1. Persoana trebuie să fie formată și articulată axiologic în jurul unor valori de bază, să dispună de o coerență valorică internă care îi poate asigura o stabilitate și performativitate exterioară. Integrarea în spațiul comunitar mai larg nu se poate face decât cu un „bagaj” spiritual de pornire pe soclul căruia construim, mai târziu, acorduri, corelări, extensii sau noi întemeieri valorice. 1. Educația religioasă trebuie să aibă mai întâi un caracter confesional, pentru o bună „instalare” a persoanei în perimetrul cultural al grupului de referință, și apoi un caracter inter-confesional și inter-disiplinar, pentru cunoașterea și respectarea alterității confesionale, a altor moduri de raportare și înțelegere a lumii. Scopul pregătirii religioase se poate diferenţia întrun scop instructiv şi altul formativ. Scopul instructiv vizează captarea de către elevi a unor cunoştinţe specifice, cum ar fi: – informaţii privind faptele şi învăţăturile lui Iisus Hristos; – importanţa credinţei creştine şi a Bisericii întemeiate de Hristos; – specificul istoric şi rânduielile acestei Biserici; – principiile după care se călăuzeşte Biserica creştină. Scopul educativ se concretizează prin: – înfiriparea, dezvoltatea şi întreţinerea sentimentului religios la copii şi tineri; – formarea unor deprinderi de a gândi şi făptui în spiritul normelor creştineşti; – formarea unei coeziuni la nivelul comunitar pe baza principiilor morale creştine şi a tradiţiilor neamului. Obiective Participarea credinciosului la cateheză trebuie să îl ajute: * să cunoască cât mai bine învăţătura creştină despre Dumnezeu şi despre om; * să îşi dezvolte relaţia personală cu Dumnezeu; * să îşi formeze cunoştinţe religioase: biblice, liturgice, patristice, istorice…; * să îşi însuşească strategii de a răspunde la contestarea unor adevăruri de credinţă de către alte confesiuni, religii sau de către ateism; * să practice frecvent Sfintele Taine specifice vârstei și statutului său (Spovedania, Împărtășania); * să participe activ la Sf. Liturghie (dând răspunsurile, cântând, citind Apostolul…); * să aibă o viaţă de rugăciune, o viaţă duhovnicească; * să aprofundeze imperativele morale și Cuvântul lui Dumnezeu; * să trăiască credinţa în viaţa de zi cu zi; * să practice iubirea și ajutorarea aproapelui; * să reziste la presiunile din jurul lui, refuzând să se lase molipsit de atitudini specifice zilelor noastre (ex: de consumerism, de vulgaritate, de superficialitate); * să trăiască experienţa comuniunii, în parohie, cu cei de vârsta lui; * să devină apostol între cei de vârsta lui. Realizarea educaţiei religioase este facilitată de respectarea unor principii didactice: * Principiul autonomiei şi respectării libertăţii individuale. Enunţul însuşi ne sugerează implicaţiile acestui principiu: acela de a ţine seama că, în virtutea libertăţii primită de la Dumnezeu, fiecare om dispune de autonomie, adică de posibilitatea de a se conduce singur, după legi proprii. În cazul de faţă, de a se supune sau nu exigenţelor didactice. Aşadar, principiul autonomiei şi respectării libertăţii individuale presupune, pe de o parte, o adeziune benevolă a ucenicilor la valorile religioase, adeziune care se câştigă, nu se impune, iar pe de altă parte, că trebuie să-i ajutăm la rândul nostru să-şi armonizeze permanent libertatea cu adevărul, pe toţi cei încredinţaţi spre educare. * Respectarea particularităţilor de vârstă şi individuale. Această regulă ne atenţionează că este bine să pornim de la datele persoanei de educat, de la natura sa interioară şi să nu trecem peste limitele pe care le îngăduie vârsta şi caracteristicile individuale. Educaţia în conformitate cu natura pare a fi o regulă de aur în realizarea educaţiei spirituale. În măsura în care este pusă în paranteză persoana, efectul educativ este diminuat sau nul. Nu credem în ineismul unei trăiri religioase plenare. Dacă există o pornire înnăscută către transcendent, aceasta trebuie clădită şi fasonată contextual, în perimetrul unei religii date. Ne naştem creştini pentru că suntem botezaţi, dar devenim şi ne formăm întru Hristos numai prin exerciţii spirituale îndelungate, individuale. * Crearea unei atmosfere plăcute şi interesante pentru copil sau tânăr. Cum scrie I. Nisipeanu, „învăţământul religios trebuie să fie afectiv, să trezească în copii sentimente vii şi intense de plăcere, de pietate, de compătimire, de admiraţie faţă de Dumnezeu” (Nisipeanu, 1924, p. 17). Atât prin limbaj cât şi prin conţinut, profesorul se va apropia cât mai mult de sufletul copilului pentru ai transmite informaţii şi ai deschide interesul pentru o serie de probleme de o profunzime şi intimitate mult mai evidente decât cele relevate la alte discipline. Ca să fii interesant trebuie să eviţi extremele, fie ale intelectualismului sterp (expuneri sofisticate), fie ale alunecării sentimentaliste (meditaţii şi trăiri prelungite, contrafăcute). * Progresivitatea, temeinicia şi durabilitatea în formare. Durabilitatea este condiţionată de aderarea elevului la un set de valori imperturbabile, care funcţionează ca puncte de reper nu numai în situaţiile critice, ci şi în manifestările şi desfăşurările cele mai cotidiene. Se cere o atentă dimensionare a cantităţii şi calităţii informaţiei date, a expectanţelor şi cerinţelor, în aşa fel încât să nu i dezarmeze, dar nici să nu i plictisească. Nu trebuie dat totul dintr o dată, ci câte puţin, gradat, noua cunoştinţă preluând, întărind şi valorificând în chip natural vechea informaţie. * Principiul intuiţiei. Preluând lecţia lui Iisus de a recurge permanent la puterea exemplului şi a faptei, formatorul este obligat să facă apel la un set de exemple concrete, de fenomene, de imagini cu putere de sugestie şi de influenţare a elevilor. Intuiţia poate fi potenţată prin intermediul limbajului simplu, colocvial, expresiv etalat cu prilejul povestirilor şi istorisirilor. Principiul intuiţiei mai poate fi respectat prin prezentarea şi comentarea materialelor iconografice din lăcaşurile de cult, din muzee sau literatura de specialitate. Se pot aloca lecţii aparte pentru punerea în contact a elevilor cu cele mai remarcabile opere plastice, literare, arhitectonice, cu puternice mesaje religioase şi cu forţă educogenă. Nu vor fi neglijate formele expresive mai noi, cum ar fi filmul cu subiect religios. * Participarea conştientă şi activă. Acest principiu cere ca elevii săşi însuşească ceea ce au înţeles în prealabil şi să participe singuri la aflarea cunoştinţelor pe care profesorii le propun (difuz, indirect) la un moment dat. Înclinaţia către activitate este ceva natural la copil, drept pentru care dascălul va valorifica atent această preocupare. Orice achiziţie se face în jocul interacţional dintre interioritate şi exterioritate. Activizarea elevilor la ora de religie presupune menţinerea lor întro stare de trezie intelectuală, de încordare plăcută, de căutare a soluţiilor unor situaţiiproblemă pe care profesorul le provoacă. A fi activ la religie înseamnă a gândi, a medita, a raţiona, a merge pe firul unui gând, al unei idei. * Principiul legării teoriei de practică. Nimic nu trebuie învăţat doar pentru cultivarea minţii şi înnobilarea inimii, ci şi pentru a pune voinţa în mişcare, în aşa fel încât cunoştinţele teoretice să se regăsească în viaţa personală de zi cu zi. Adică nu doar pentru moment, pentru a obţine laude, note bune, ci pentru a utiliza în practică cunoştinţele teoretice. În cadrul acestui principiu urmărim două aspecte, îndeosebi: 1. Rezolvarea unor probleme pe baza cunoştinţelor teoretice; 2. Desfăşurarea unei activităţi care reclamă cunoştinţele teoretice. În biserică, aplicarea acestui principiu se regăseşte cel mai evident în cultul divin: ceea ce se învaţă teoretic, se exprimă prin rugăciuni, cântări, gesturi liturgice etc. * Principiul deschiderii interdisciplinare. Plecând de la premisa că formarea religioasă presupune mai multe componente şi niveluri (cunoştinţe, atitudini, conduite), unele dintre aceste achiziţii având o complexitate cu totul aparte - presupunându-se un timp îndelungat pentru stratificarea lor - este cu totul normal ca această latură a educaţiei să valorifice și alte tipuri de cunoștințe sau experiențe captate cu alte prilejuri. Se pot valorifica la ora de religie informaţii nespecifice, ce ţin de alte discipline, dar care vin în sprijinul argumentărilor teologice. * În cazul educaţiei religioase creştine, teologii mai propun respectarea a încă două principii didactice particulare: principiul eclesiologic şi principiul hristocentric. Principiul eclesiologic pretinde ca toate cunoştinţele şi conduitele insinuate elevilor să vizeze cultivarea sentimentelor de iubire şi respect faţă de Biserică, în calitate de „trup al lui Hristos”, loc al medierii cu Dumnezeu. Care ar putea fi elementele de conținut ce pot fi dezvoltate în cadrul catehezei ? 1. Dimensiunea biblică. La nivelul programei, trebuie să se regăsească teme extrase din Vechiul şi Noul Testament împreună cu o serie de lămuriri şi valorizări suplimentare. Prezentarea selectivă a capitolelor principale ale Bibliei se dovedeşte a fi deosebit de necesară. 1. Dimensiunea istorică. Este necesar să fie degajate o serie de teme care să prezinte apariţia, fundamentarea şi evoluţia creştinismului pe coordonatele istorice. Integrarea creştinismului în istoria omenirii, ca şi în evoluţia mişcărilor religioase mondiale constituie o cerinţă ce se impune a fi respectată atunci când se proiectează o programă de studiu pentru disciplina religie. 1. Dimensiunea dogmatică. Orice religie se prezintă ca un corp unitar de idei, de dogme care îi sunt specifice. Aceste elemente ideatice se cer a fi sau prefigurate la nivelul unor teme speciale, sau disipate în mai multe secvenţe curriculare. Adevărurile revelate ale creştinismului, fondul axiomatic al credinţei, al tradiţiilor stratificate, sunt elemente deosebit de necesare pentru formarea culturii religioase şi pentru structurarea credinţei în plan individual, subiectiv. 1. Dimensiunea tradiţiilor. Religia creştină se prefigurează atât în Sfânta Scriptură cât şi în Sfânta Tradiţie (cel puţin în confesiunile ortodoxă şi catolică). O întreagă înţelepciune şi un larg evantai de modele formative sunt prezente în scrierile patristice, în vieţile exemplare ale sfinţilor, martirilor şi marilor trăitori ai creştinismului. Experienţele patristice şi filocalice nu vor fi prezentate, desigur, in extenso, ci selectiv, prin aducerea în atenţie a ceea ce este relevator pentru situaţiile didactice concrete. 1. Dimensiunea ritualică. Creştinismul este nu numai învăţătură, ci şi practică, celebrare, activitate cultică. Fiecare element sacramental poartă o semnificaţie spirituală adâncă, ce merită să fie cunoscută şi respectată. De aceea, trebuie prezentate tainele (sacramentele) credinţei creştine cu semnificaţiile adiacente: Botezul, Mirungerea, Pocăinţa, Împărtăşania, Preoţia, Nunta şi Maslul. De asemenea, se cer a fi prezente în curriculum cunoştinţe despre rugăciune, practici religioase, forme de administrare a sacrului în diverse circumstanţe. 1. Dimensiunea antropologică. Credinţa creştină este o religie pentru om, pentru desăvârşirea şi mântuirea (salvarea) omului. Ea nu este o teorie searbădă, abstractă, ci este un răspuns la întrebările bine puse de către om. Probleme ca: sensul omului pe pământ, viitorul şi soarta omenirii, relaţiile dintre comunităţi, salvgardarea ecologică, bolile endemice, criza existenţială, derivele individuale sau colective etc. trebuie să fie incluse întro programă de religie. Marile probleme ale epocii se cer a fi resemnificate şi din punct de vedere spiritual (precum chestiunea războiului, a rasismului, a avortului, a bolii SIDA, a relaţiilor dintre sexe, a eugeniei, a eutanasiei etc.). 1. Dimensiunea morală. Religia creştină presupune o evidentă dimensiune etică. Ea nu numai că aduce în atenţie şi ratifică o realitate (cea transcendentă), dar recomandă şi sugerează un traseu moral, un model existenţial de perfecţionare morală în vederea accederii la un statut existenţial superior. Preceptele şi parabolele cu conţinut etic, prezente în programa de religie, au o funcţionalitate formativă deosebit de importantă. Valorile etice apar ca răspunsuri dezirabile ce se cer a fi interiorizate de persoane pentru a se împlini din punct de vedere spiritual. 1. Dimensiunea socială. Creştinismul nu este o religie individualistă, egoistă, ci cheamă şi îndeamnă la mărturisire colectivă, la trăire împărtăşită în comun. La rândul ei, Biserica nu este o instituţie închisă, suficientă sieşi, ci este deschisă problemelor comunităţii, implicânduse în noi formule de activism şi civism contemporan: problema asistenţei sociale, a implicării politice, a mecenatului cultural, a relaţiilor internaţionale etc. Toate aceste aspecte merită să fie prezentate, măcar fragmentar, prin teme sau subteme specifice la nivelul programei şcolare. Aspecte strategice și metodice Formarea religioasă presupune o racordare optimă a arsenalului metodologic la obiectivele şi conţinutul acestei laturi deosebite a educaţiei. Metodele şi tehnicile reclamă o aplicaţie care să fie întotdeauna în serviciul credinţei. Este de presupus că toate metodele didactice pot fi compatibile şi contextualizate la specificul formării personalităţii religioase. Termenul „metodă” derivă etimologic din două cuvinte greceşti (odos „cale”; metha „spre, către”) şi are înţelesul de „drum (către)...”, „cale (spre)...”. În didactică, metoda se referă la calea care se urmează, drumul ce conduce la atingerea obiectivelor educaţionale. Metodele de formare/instruire se aseamănă cu metodele de cercetare (ale ştiinţei), în sensul că ambele sunt căi care conduc la conturarea unor fapte, legităţi, descrieri, interpretări cât mai apropiate de realitate. Deosebirea fundamentală constă în aceea că, în timp ce metodele de cercetare produc, elaborează cunoştinţe, metodele didactice – de regulă – prezintă, vehiculează cunoaşterea sedimentată la un moment dat. Primele metode servesc la desco¬perirea propriu zisă a unor adevăruri, ultimele slujesc la comunicarea lor ori la conducerea eforturilor spre redescoperirea adevărurilor noi pentru elevi, nu şi pentru comunitatea ştiinţifică. Descrierea succintă a metodelor de formare Expunerea. Constă în prezentarea de către formator a unor cunoştinţe noi, pe cale orală, în structuri bine închegate, ceea ce garantează o eficienţă sporită, prin transmiterea unui volum mare de informaţii întro unitate de timp determinată. În funcţie de natura şi amploarea deducţiilor şi argumentelor desfăşurate, de stilul discursiv şi de concretitudinea limbajului folosit, expunerea cunoaşte mai multe variante: povestirea, explicaţia, prelegerea, expunerea universitară, expunerea cu oponent. Expunerea trebuie să mizeze şi pe elemente de surpriză, dinamice, antrenante. Startul expunerii se poate baza pe următoarele artificii: a) invocarea unui lucru arhicunoscut, apropiat experienţei copilului (un titlu de carte, film) de la care se va începe comentariul; b) declanşarea discuţiei pornind de la un suport vizual (un afiş, un poster, o icoană etc.); c) evocarea unui eveniment local, a unui articol de ziar, a unei emisiuni la televizor; d) povestirea unei întâmplări ale căror finaluri să fie duse la capăt de elevi; e) invocarea unei istorii personale cu putere ilustrativă pentru tema dezbătută; f) organizarea unui joc introductiv etc. Conversaţia euristică. Este o metodă dialogală, de incitare a elevilor prin întrebări, şi are la bază maieutica socratică, meşteşugul aflării adevărurilor printrun şir de întrebări bine şi oportun puse. Prin acest procedeu, elevii sunt invitaţi să realizeze o incursiune în propriul univers spiritual şi să facă o serie de conexiuni care să faciliteze dezvăluirea de noi aspecte ale problemei puse. Mesajul biblic presupune interogaţie şi autointerogaţie; el cere mărturisire şi răspândire. Întrebarea se poate adresa întregului grup de elevi sau numai unora dintre ei, cu scopul de a deschide o pistă problematică, de a găsi o soluţie la o situaţie mai dificilă. Întrebarea poate fi şi un pretext pentru începerea unui dialog, a unei expuneri, a unei demonstraţii sau argumentări. Este bine să judecăm elevii în funcţie de întrebările pe care (şi) le pun. Iisus Hristos a recurs de multe ori la forma dialogică de învăţare (mărturisirea lui Petru, Matei 16.1319, fiii lui Zevedeu, Matei 20.2028, iudeii cer semn, Marcu 8.1421, mirul păcătoasei, Luca 7.4050, tânărul bogat, Luca 18.1830 etc.). De asemenea, forma erotetică de predare o întâlnim şi la marii Scriitori şi Părinţi ai Bisericii. Metoda alianţei. Modelul acestei metode îşi are sorgintea în însăşi maniera lui Hristos de a se raporta la cei doisprezece apostoli în punerea bazelor răspândirii învăţăturii sale. Relaţia invocată este în concordanţă cu tendinţele de evoluţie a tinerilor către autonomie. Metoda alianţei se caracterizează prin următoarele trăsături: 1) alianţa este un raport cu un grup, cu o realitate socioculturală bine definită; nu este ţintit individul ca atare, ci grupul văzut ca ansamblu; 2) alianţa face ca Dumnezeu să nu rămână distanţat, ci să coboare în poporul său, marcând o dată mai mult dimensiunea comuniunii şi comunicării cu transcendenţa; 3) alianţa se bazează pe raporturi de dialog şi prietenie între elevii care devin coparticipanţi la acţiunea de educare şi formare reciprocă; 4) alianţa vine în întâmpinarea trăirilor sacre, pentru că deschide omului apetitul autonomiei şi al responsabilităţii; se actualizează disponibilităţile relaţionale ale copiilor, de deschidere şi împlinire prin ceilalţi. Metoda alianţei constă înainte de toate în „a fi laolaltă” cu tinerii şi „ai face să devină”. Adolescentul are nevoie de cineva pentru a trăi şi a se afirma. Căutările sale se cer a fi aprobate şi confirmate de ceilalţi. El se simte bine când îşi împărtăşeşte gândurile şi trăirile. Metoda în discuţie îndeplineşte o serie de exigenţe, cerute insistent de metodologia activă: a) ea valorizează nevoile reale ale tinerilor şi capacităţile lor de exprimare liberă; b) se adaptează direcţiei de evoluţie a unui grup; c) deschide şi menţine dorinţa dialogului, a reciprocităţii comunicative; d) permite tinerilor săşi conştientizeze propriile posibilităţi şi să se exprime; e) le permite elevilor să acceadă, puţin câte puţin, la autoresponsabilitate în educaţia religioasă viitoare, la autonomie deplină în învăţare. Demonstraţia didactică. Constă în prezentarea unor obiecte, fenomene sau substitute ale acestora sau în executarea unor acţiuni de încorporat de către elevi, în scopul asigurării unui suport concretsenzorial, care va facilita cunoaşterea anumitor aspecte ale realităţii sau reproducerea unor acţiuni, ce stau la baza unor comportamente de ordin practic, profesional etc. A demonstra înseamnă a arăta, a prezenta obiecte, procese, acţiuni – reale sau artificiale – în vederea inducerii teoretice la elevi a unor proprietăţi, constante, legităţi care constituie elemente fundamentale ale cunoaşterii. La baza demonstraţiei didactice se află un suport material (natural, figurativ sau simbolic), de la care se pleacă şi se construiesc reprezentări, constatări, interpretări. Şi limbajul se poate constitui în suport al demonstraţiei, în măsura în care un nivel mai „concret” al acestuia potenţează explicitări mult mai abstracte. Observaţia didactică. Constă în urmărirea atentă a unor obiecte şi fenomene de către elevi, fie sub îndrumarea cadrului didactic (observaţia sistematică), fie în mod autonom (observaţia independentă), în scopul depistării unor noi aspecte ale realităţii şi întregirii unor informaţii. Observaţia are o valoare euristică şi participativă, întrucât ea se bazează pe (şi dezvoltă) receptivitatea elevilor faţă de fenomenologia existenţială. Observaţiile pot fi de scurtă sau de lungă durată. Prin observaţii, se urmăresc explicarea, descrierea şi interpretarea unor fenomene din perspectiva anumitor sarcini concrete de învăţare, exprimarea şi explicitarea rezultatelor observaţiilor cu ajutorul unor suporturi materiale (referate, tabele, desene, grafice). În acelaşi timp, această metodă conduce şi la formarea unor calităţi comportamentale precum consecvenţa, răbdarea, perseverenţa, perspicacitatea şi imaginaţia. Exerciţiul didactic. Exerciţiul constituie o modalitate de efectuare a unor operaţii şi acţiuni mintale sau motrice, în chip conştient şi repetat, în vederea achiziţionării sau consolidării unor cunoştinţe şi abilităţi. Această metodă are – în principiu – un caracter algoritmic, prin aceea că presupune anumite secvenţe riguroase, prescrise, ce se repetă întocmai. Pe lângă formarea şi consolidarea unor deprinderi, exerciţiul poate realiza şi alte sarcini, precum: adâncirea înţelegerii noţiunilor, regulilor, principiilor şi teoriilor învăţate, consolidarea cunoştinţelor şi deprinderilor însuşite, dezvoltarea operaţiilor mintale şi constituirea lor în structuri operaţionale, sporirea capacităţii operatorii a cunoştinţelor, priceperilor şi deprinderilor, prevenirea uitării şi evitarea tendinţelor de interferenţă (confuzie), dezvoltarea unor trăsături morale, de voinţă şi caracter La religie, exerciţiul poate facilita apariţia şi întărirea unor conduite, cum ar fi rugăciunea corectă, închinarea în faţa icoanelor, adoptarea unui comportament decent în biserică, cu deosebire în timpul săvârşirii unor ceremonii. Metoda cazului. Constă în etalarea unor situaţii tipice, reprezentative, semnificative, ale căror trăsături sunt cercetate profund, din mai multe puncte de vedere. Un caz poate servi atât pentru cunoaşterea inductivă, în sensul că de la premise particulare se trece la concluzii generale (reguli, principii, legi), cât şi pentru cunoaşterea deductivă, prin particularizări şi concretizări ale unor aspecte generale. În cadrul studiului de caz se urmăreşte identificarea cauzelor ce au determinat declanşarea fenomenului respectiv, precum evoluţia acestuia comparativ cu fapte şi evenimente similare. În utilizarea studiului de caz se parcurg anumite etape: sesizarea sau descoperirea cazului, examinarea acestuia din mai multe perspective, selectarea celor mai potrivite metode pentru analiză, prelucrarea cazului respectiv din punct de vedere pedagogic, stabilirea unor concluzii. O situaţie care se pretează cercetării şi predării prin această metodă ar putea fi judecarea şi condamnarea lui Iisus Hristos. Lucrul cu documentele. Este o metodă care constă în identificarea şi cercetarea unor documente care ţin de conţinutul disciplinei ce se predă. Astfel, la religie, în afară de scrierile sacre pot fi folosite o serie de reviste sau jurnale de specialitate, editate fie de instituţiile laice, de stat, fie de către cele ecleziastice. Rolul formatorului rezidă în a identifica acele izvoare şi articole care susţin sau prelungesc o anumită temă însuşită sau care urmează a fi predată elevilor. Este bine ca profesorul să facă o îndosariere a respectivelor documente în funcţie de tematicile posibile sau nivelurile diferite la care predă, facilitând astfel accederea operativă la sursele de care are nevoie la un moment dat. Unele lecţii se pot desfăşura numai pe baza lecturării şi discutării unor astfel de documente. Dezbaterea tip panel. O şedinţă de tip panel constă în realizarea unui schimb de opinii între un grup de persoane relativ restrâns, care emit idei, şi un alt grupauditoriu care receptează, pune întrebări sau comentează şirul de idei emise. O şedinţă panel se va face respectând următoarele condiţii: a) subiectul propus discuţiei să prezinte un real interes pentru toţi şi să se preteze unor interpretări diferite; b) membrii panelului să fie ei înşişi „experţi” în problema care se discută, în sensul că trebuie să cunoască mai multe lucruri despre subiect decât ceilalţi; c) membrii auditoriului să aibă posibilitatea de a interveni ori de câte ori doresc pentru aşi expune liber propriile puncte de vedere. Membrii panelului se vor recruta fie spontan, dintre elevii voluntari, fie vor fi anunţaţi dinainte de către profesor în vederea pregătirii suplimentare a temei cerute. Moderatorul acestei şedinţe va afişa o atitudine de imparţialitate şi va dirija discuţiile înspre tema aleasă, va umple golurile, va atrage atenţia participanţilor dacă sau îndepărtat de la subiect, va gestiona bugetul de timp. Profesorul va anunţa, mai întâi, subiectul panelului, după care va prezenta pe membrii panelului. Aceştia vor dialoga între ei în faţa auditoriului, constituit din restul copiilor. Fiecare îşi va prezenta şi susţine punctul de vedere, putând fi în contradicţie cu alte idei susţinute de alţii. În continuare, moderatorul va face apel la auditoriu pentru a pune întrebări membrilor panelului sau a aduce completări sau obiecţii. Jocul de rol. Este o metodă care constă în provocarea unei discuţii plecând de la un joc dramatic pe o problemă cu incidenţă directă asupra unui subiect religios. Subiectul „de jucat” trebuie să fie familiar elevilor, să fie extras din viaţa lor curentă (de pildă, un copil care nuşi ascultă părinţii sau un tânăr careşi acuză logodnica de infidelitate). Se cere unor elevi să joace rolurile respective, improvizând o scenă de conflict (părinţicopii, logodniclogodnică), iar membrii grupului vor „interveni” pentru atenuarea sau stingerea „conflictului”. Trebuie precizat faptul că scenariul va fi spontan şi nu premeditat, creând premisa unei exprimări sincere, deschise, naturale a copiilor cu privire la problema atinsă. Jocul propriuzis nu trebuie să dureze mai mult de cinci sau zece minute, după care vor urma intervenţiile şi comentariile „spectatorilor”. Jocul de roluri (pe aceeaşi temă) poate fi reluat la sfârşitul şedinţei, dar ţinânduse cont de sugestiile de atenuare şi de stingere a conflictului emise de către elevii participanţi. Problematizarea. Denumită şi predare prin rezolvare de probleme sau predare productivă de probleme, problematizarea reprezintă una dintre cele mai utile metode, prin potenţialul ei euristic şi activizator. O situaţieproblemă desemnează o situaţie contradictorie, conflictuală, ce rezultă din trăirea simultană a două realităţi: experienţa anterioară (cognitivemoţională) şi elementul de noutate şi de surpriză, necunoscutul cu care se confruntă subiectul. Acest conflict incită la căutare şi descoperire, la intuirea unor soluţii noi, a unor relaţii aparent absente între antecedent şi consecvent. Specificul acestei metode constă în faptul că profesorul nu comunică pur şi simplu cunoştinţe dea gata elaborate, ci dezvăluie elevilor săi „embriologia adevărurilor”, punândui în situaţia de căutare şi de descoperire. În problematizare, cel mai important lucru este crearea situaţiilor problematice şi mai puţin punerea unor întrebări, care ar putea foarte bine să şi lipsească. Problematizarea presupune mai multe momente: un moment declanşator, un moment tensional şi un moment rezolutiv. Aplicarea problematizării se face respectânduse anumite condiţii: existenţa unui fond aperceptiv suficient din partea elevului, gradaţia dozării dificultăţilor, alegerea celui mai potrivit moment de plasare a problemei în lecţie, existenţa unui interes real pentru rezolvarea problemei. La orele de religie se pot integra şi diferite mijloace didactice. Acestea sunt instrumente sau complexe instrumentale menite a facilita transmiterea unor cunoştinţe, formarea unor deprinderi, evaluarea unor achiziţii, realizarea unor aplicaţii practice în cadrul procesului instructiveducativ. Vezi uzanța calculatorului, internetului. Cadre (forme, prilejuri) de formare religioasă * În biserică (Cateheza, Convorbiri duminicale – săptămânale, Biblioteca Parohială, Buletinul/Revista parohială etc.) * În Școală (lecții, activități extracurriculare, concursuri, olimpiade etc.) ETAPELE REDACTĂRII ŞI PREZENTĂRII CATEHEZEI Redactarea şi prezentarea catehezei implică parcurgerea unor etape obligatorii. Aceste etape sunt: * inventio (adunarea materialului), * dispositio (aranjarea lui), * elocutio (grija pentru limbaj şi stil), * memoria (asimilarea, memorarea), * actio (grija pentru gestică, mimică, atitudini etc.). P ROIECTAREA C A T E H E Z E I 1. Pregătirea aperceptivă 2. Anunţarea temei 3. Tratarea 4. Recapitularea (fixarea 5. Asocierea (aprofundarea) 6. Generalizarea 7. Aplicarea (încheierea) Etape în redactarea şi prezentarea catehezei a. Inventio (inventio-ire = descoperire) - implică efortul de a găsi şi aduna materialul în legătură cu tema ce urmează a fi tratată. În acelaşi timp, "inventio" presupune şi explorarea propriei memorii, pentru valorificarea unor cunoştinţe acumulate în timp. Din punct de vedere practic, se recomandă trei mijloace speciale care pot asigura originalitatea catehezei: o rugăciune pentru începutul lucrului, fie chiar şi mai scurtă; meditarea asupra temei şi modalităţii de lucru; încercarea de a schiţa un plan scris fără a consulta nici o sursă de inspiraţie. Schiţa personală prezintă încă două avantaje: catehetul are, ab initio, sentimentul stăpânirii temei şi conştientizează, totodată, limitele în care va face munca de documentare, ceea ce va favoriza ulterior câştigarea unui timp preţios. Materialul poate fi adunat apoi sub forma fişelor, a notiţelor, sau chiar prin aşezarea de semne în cărţile sau revistele pe care le vom utiliza; b. Dispositio (dispositio-onis = orânduire, aranjare) înseamnă operaţia de repartizare a materialelor potrivit momentelor logico-psihologice ale catehezei (în planul ei proriu-zis). Ordinea acestor momente, pe care le vom prezenta ceva mai jos, corespunde într-o anumită măsură cu momentele din retorica greco-romană: exordium = partea introductivă; narratio = istorisirea faptelor; divisio = analizarea faptelor şi ideilor; argumentatio = prezentarea temeiurilor (probelor) pentru susţinerea celor expuse şi, după caz, pentru respingerea argumentelor adversarului (sectanţi, eretici etc.); digressio = utilizarea ilustraţiilor în legătură cu tema (pilde, istorioare etc.), care au darul de a "rupe" monotonia expunerii, de a crea un binevenit "respiro", atât pentru ascultători, cât şi pentru vorbitor; peroratio = partea finală a expunerii, care presupune o anumită fermitate, vehemenţă (în sensul bun al cuvântului) şi chiar şi puţin patos, în scopul de a fi cât mai convingător; c. Elocutio (elocutio-onis = exprimare, fel de exprimare, stil) este etapa în care vorbitorul se va îngriji de stilul cuvântării, sub aspectul corectitudinii gramaticale şi al frumuseţii de exprimare. Se înţelege de la sine că şi limbajul va fi cel potrivit conţinutului catehezei şi cadrului în care se desfăşoară, adică un limbaj teologic, bisericesc, liturgic ş.a. După ce am repartizat materialele la locul potrivit în cadrul planului, redactarea efectivă a catehezei o vom face într-un limbaj corect gramatical şi într-un stil cât mai frumos, plăcut şi convingător. Cateheza trebuie scrisă în totalitate, mai ales de către începători. În cazul în care, din diferite motive, n-o vom scrie în întregime, este de neapărată nevoie să se alcătuiască măcar un plan mai dezvoltat. Etapa "elocutio" implică, de fapt, întregul efort stilistic al catehetului. În traducere, precum am menţionat mai sus, elocutio înseamnă exprimare sau stil. Stilul reprezintă, aşadar, totalitatea mijloacelor lingvistice pe care le foloseşte un scriitor pentru a-şi exprima gândirea şi simţirea sa. Din punct de vedere omiletic şi catehetic stilul poate fi analizat sub trei aspecte: gramatical, literar şi bisericesc. În cele ce urmează vom puncta, pentru o minimă orientare, doar elementele de bază ale stilului, fără să intrăm în detaliile care trebuie studiate de fapt în cadrul gramaticii limbii române. * gramatical (sau literal, ad litteram), înseamnă respectarea regulilor de bază ale limbii din punct de vedere fonetic, morfologic, sintactic, lingvistic şi semantic. Principalele calităţi ale stilului gramatical sunt: corectitudinea, puritatatea, precizia, claritatea, fineţea şi armonia stilistică; * literar, adică vorbirea figurată, care implică următoare clasificare: figuri stilistice de cuvinte şi figuri stilistice retorice. Între figurile stilistice de cuvinte se înscriu: epitetul, comparaţia, metafora, alegoria, personificarea, hiperbola etc., iar figurile stilistice retorice mai utilizate sunt: inversiunea, repetiţia, interogaţia retorică, invocaţia retorică, antiteza, gradaţia, eufemismul, reticenţa, concesia, antilogia (sau paradoxul), exclamaţia etc.; * bisericesc, adică stilul limbii "vechilor cazanii", armonizat desigur lexicului actual. Este, de fapt, stilul liturgic al sfintelor slujbe, atât de apreciat de către credincioşii noştri. Cum predica şi cateheza sunt considerate, de asemenea, acte liturgice, stilul trebuie să fie acelaşi. De aceea, stilul omiletic şi catehetic autentic este cel bisericesc, care valorifică dulcea limbă a trecutului, fără a respinge tot ce este plăcut, frumos şi convingător din stilurile exprimării obişnuite, gramatical, literar etc. d. Memoria presupune efortul de memorare pe care catehetul trebuie să-l facă pentru a face o expunere liberă. Evident, memorarea nu se va face mecanic, cuvânt cu cuvânt, dar se vor reţine toate ideile importante, inclusiv succesiunea lor. În acest scop cel mai mare sprijin îl va avea în planul catehezei, iar fidelitatea memorării va depinde în mare măsură de caracterul logic al acestui plan. e. Actio cuprinde toate mijloacele catehetului prin care expune cateheza: vocea (pronunţarea), gestica, mimica, ţinuta vestimentară etc. Astfel, vocea, deodată cu pronunţarea, trebuie să fie naturală, caldă, dulce, curată, cu timbru plăcut, nu forţată, dură sau stridentă. În cateheză nu utilizăm invariabil aceeaşi intensitate a vocii, pentru că trebuie s-o adaptăm în permanenţă textului, auditoriului, spaţiului în care vorbim. În unele momente vorbim mai tare, în altele mai încet, uneori pronunţând şi câte un cuvânt şoptit, fiind atenţi în tot timpul să fim auziţi de toată lumea. Să luăm aminte că vorbitul mai tare nu înseamnă să ţipăm! Nimic mai dezagreabil ca ţipetele, vorbitul prea tare, în loc de vorbire calmă, cu o intensitate a vocii bine armonizată contextului liturgic. Este adevărat că în unele momente conţinutul catehezei solicită o intensitate mai mare a vocii, dar numai în anumite momente şi în nici un caz nu vom ţipa! Aşadar, pronunţarea sau rostirea propriu-zisă a cuvântării, ca efect direct al vocii, trebuie să aibă câteva însuşiri de bază: * naturală, potrivit cu firea şi temperamentul fiecăruia, nu forţată, nici căutând să imite pe cineva, nici afectată; * corectă, conformă cu regulile ortoepice ale gramaticii; * variată, adaptându-se permanent la conţinut şi la simţămintele pe care vrem să le exprimăm; * armonioasă, adică o rostire echilibrată, nici prea rară (care duce la plictisirea şi pierderea receptivităţii ascultătorilor), nici prea grăbită (care-i lasă în urmă pe ascultători). Gesturile catehetice sunt mişcările ale mâinilor şi ale corpului, în general, care însoţesc rostirea. Frumuseţea unei expuneri rezultă nu numai din conţinut, ci şi din gesturi şi mişcarea corpului. De aceea, trebuie să avem un control atent mai ales asupra mâinilor şi al capului. Se înţelege, desigur, că la cateheză, la fel ca în predică, nu vom avea o poziţie rigidă, fixă, de "statuie", sau de copil timid care-şi rosteşte sufocat de emoţie poezia pe scenă. Dar nici nu vom face gesturi excentrice, fluturând mâinile în toate părţile, sau mişcând tovărăşeşte mâna dreaptă, ca dictatorii comunişti. De asemenea, nu ne vom balansa corpul cu mişcări de balet, nici nu vom ridica mereu călcâiele ca gimnastele. Ci vom face numai acele mişcări discrete, absolut necesare pentru a sublinia anumite momente ale cuvântării. Vom fi atenţi, totodată, la mişcarea capului, care trebuie să fie ţinut drept şi natural, mişcându-l la fel de discret ca şi celelalte părţi ale corpului. Trebuie să luăm seama la câteva capcane: capul ţinut prea mult plecat dezvăluie o timiditate excesivă, dat pe spate aroganţă, înclinat în laturi lâncezeală, ţeapăn şi nemişcat o oarecare duritate de caracter... Mimica şi expresia feţei trebuie să însoţească, de asemenea, în mod natural şi discret textul catehezei. Ascultătorii privesc tot timpul faţa celui care vorbeşte, fruntea, obrajii, mişcarea sprâncenelor, urmărind mai ales expresivitatea ochilor. Simţămintele noastre se pot citi foarte uşor din felul privirii, ochii fiind numiţi pe bună dreptate "ferestre ale sufletului", prin care noi vedem lumea şi lumea priveşte în noi. De aceea, în timpul catehezei vom privi cu seninătate pe cei din faţa noastră, fără să fixăm privirea doar spre o singură direcţie, sau un anume colţ al bisericii, şi nici să ţinem ochii închişi, complet sau pe jumătate, ori să afişăm o privire rătăcită şi căutătoare peste ascultători. Vom privi în aşa fel încât fiecare ascultător să se simtă văzut, fără a ne localiza cu insistenţă asupra cuiva. Întrucât privirile unor credincioşi care urmăresc cu simpatie desfăşurarea catehezei sunt încurajatoare pentru vorbitor, socotim, totuşi, că este indicat a-i privi mai des, dar nu minute în şir şi nu doar pe ei. Altfel, credincioşii respectivi se vor simţi stingheriţi, fapt care nu va trece neobservat nici de către cei din jur. Ţinuta vestimentară, este un punct asupra căruia socotim de prisos a insista prea mult, rezumându-ne la observaţia că preotul trebuie să fie îmbrăcat în odăjdii îngrijite, deopotrivă, la sfintele slujbe şi în timpul predicii şi catehezei. Nu murdare, zdrenţuite, şifonate, prea mari sau prea mici. Părul, barba, dinţii, unghiile, încălţămintea, sunt de asemenea elemente care trebuie îngrijite cu atenţie, căci un catehet neglijent tuns, nepieptănat, cu dinţii stricaţi, cu unghiile netăiate (sau cu unghie mare la degetul mic...), cu pantofii murdari etc., trezeşte dezgust în faţa ascultătorilor. Cât ar fi cateheza de bună, susţinută de un preot neglijent nu-şi va împlini scopul! Trebuie eliminat categoric, de asemenea, obiceiul unor confraţi de a purta ghiul pe unul din degete. Gestul este şi de prost gust şi sfidător: în timp ce mulţi dintre credincioşi abia îşi pot asigura pâinea traiului zilnic, "păstorul" lor se afişează cu podoabe de aur... Asta nu însemnă, însă, că nu poate purta inelul obişnuit, dacă este căsătorit. * O bună stăpânire şi utilizare a vocii, gesticii, mimicii etc., ca factori auxiliari ai reuşitei, deodată cu un conţinut corespunzător al catehezei, vor favoriza o comunicare optimă cu ascultătorii-ucenici. Aceşti factori fac parte din ceea ce omiletica modernă numeşte "metalimbaj", sau "meta-comunicare", adică limbajul şi comunicarea de dincolo de cuvintele propriu-zise. Căci avem, deodată, o comunicare obişnuită, verbală, dar şi o comunicare specială, non-verbală sau "meta-verbală", cea a gesturilor, a timbrului vocii, a ţinutei corporale etc. Învăţătorul ideal va fi cel care va transmite mesajul evanghelic armonizând cele două căi, verbală şi meta-verbală, realizând astfel o comunicare optimă cu ascultătorii, din toate punctele de vedere. P ROIECTAREA C A T E H E Z E I 1. Pregătirea aperceptivă 2. Anunţarea temei 3. Tratarea 4. Recapitularea (fixarea 5. Asocierea (aprofundarea) 6. Generalizarea 7. Aplicarea (încheierea) Manualele de Catehetică prezintă planul catehezei cu anumite deosebiri, nu foarte mari, dar observabile totuşi. Pentru a facilita asimilarea şi utilizarea unui plan cât mai adecvat trebuinţelor din zilele noastre, recomandăm unul foarte simplu, dar pe care-l socotim eficient. Se înţelege de la sine că acest plan este flexibil, uşor de adaptat la subiectele, locul şi auditoriul pentru care se alcătuieşte, totodată pasibil de îmbogăţire sau simplificare. Căci într-un fel vom aborda un subiect la clasă, la ora de religie, în alt fel, desigur, în biserică. În mare, pentru ambele situaţii, planul pe care-l propunem este următorul: 1. Pregătirea aperceptivă – este momentul logico-psihologic cu ajutorul căruia se pregăteşte terenul pentru abordarea subiectului propus. Denumirea se leagă de termenul francez aperçevoir = a zări, a întrezări, a observa discret etc. Întrezărim, adică, subiectul, din referinţele ce se fac la un subiect tratat anterior, cu care de obicei se află în strânsă legătură. De exemplu, dacă vorbim despre "Cultul Sfintelor Moaşte", se presupune că în cateheza anterioară s-a vorbit despre "Cultul Sfinţilor", în general. Acest moment poate coincide, de fapt, cu ascultarea lecţiei precedente, de aceea unele manuale, în loc de "pregătirea aperceptivă", indică “ascultarea” ca prim moment al catehezei. 2. Anunţarea temei – se va face direct, în puţine cuvinte, într-un mod cât mai accesibil: Astăzi vom vorbi, cu ajutorul Domnului, despre Cultul Sfintelor Moaşte. 3. TRATAREA va constitui cel puţin 50% din corpul catehezei. Pentru orice subiect religios, tema va fi tratată cu temeiuri din Sfânta Scriptură şi din Sfinţii Părinţi, fără a se face, însă, abuz de texte, urmând a fi selectate bineînţeles cu mult discernământ. Se vor utiliza, de asemenea, elemente din prezentul cotidian, cu materiale extrase, la nevoie, şi din literatura laică, din informaţiile mas-media etc. Chiar dacă fondul conţinutului va fi cel clasic, tradiţional, izvorât din tezaurul doctrinar, biblic, istoric, canonic, cultic ş.a., cu vechime considerabilă, prezentarea se va face sub semnul exigenţelor contemporane, în limbajul actual, potrivit interesului celor care ascultă hic et nunc (aici şi acum). În cadrul tratării vom ţine seama de ceea ce punctam mai sus (la momentul „dispositio”): istorisirea, povestirea, argumentarea, digrsiunile etc. 4. Recapitularea (fixarea), este momentul în care sub forma dialogului (forma erotematică, întrebătoare, sau socratică) se procedează la întrebări şi răspunsuri, pe baza conţinutului prezentat în tratare. Scopul este de a fixa mai bine elementele de bază (de aici şi denumirea de “fixare”), sau a lămuri ceva dacă n-a fost bine înţeles. Întrebările pot fi puse atât de către cei care ascultă, cât şi de către cel care predă. 5. Asocierea (uneori aprofundarea), are menirea de a face mai multă lumină asupra subiectului, asociindu-l cu un subiect similar. Bunăoară, dacă vorbim despre Sfintele Moaşte, vom arăta că în aceeaşi categorie de cinstire sunt Sfintele Icoane, Sfânta Cruce etc. Există subiecte, însă, la care nu se pot face asocieri pe măsura importanţei. În aceste cazuri se poate recurge la aprofundare. De exemplu, dacă vom prezenta o cateheză despre Sfânta Treime, se recomandă utilizarea aprofundării, atât cât auditoriul poate urmări şi asimila în acel spaţiu relativ restrâns de timp. 6. Generalizarea – reprezintă momentul care ne pregăteşte de finalul catehezei. "Generalizare" înseamnă integrarea subiectului concret într-un sistem sau cadru general, adică o definire concisă a temei, alcătuită în contextul din care face parte acel subiect. Uneori generalizarea poate fi reprezentată de un text biblic, text care defineşte în mod fericit subiectul respectiv, alteori o frază dintr-un sfânt părinte, sau chiar o concluzie personală. 7. Aplicarea (încheierea), este momentul concluziilor finale, procedându-se la legarea subiectului de viaţa practică. Spre exemplu, dacă am susţinut o cateheză despre Sfânta Cruce, vom îndemna pe cei prezenţi să o cinstească după cuviinţă, iar închinăciunea să se facă în mod corect. Propriu-zis, atât la clasă cât şi în biserică, se vor face câteva închinăciuni demonstrative, acest lucru însemnând, de fapt, aplicarea celor învăţate în tratare. Bibliografie * Cucoş, Constantin, 2002, Possibilites et limites d’une éducation religieuse dans une perspectives interculturelle, în Association pour la recherche interculturelle, Bulletin no. 37, avril 2002, FPSE, Université de Genève. * Cucoș, Constantin, 2009, Catehizarea şi educaţia religioasă: abordare comparativă, în Lucreţia Vasilescu (coord.), Cultură şi religie. Statutul religiei şi instrucţia şcolară, Editura Universităţii Bucureşti. * Cucoș, Constantin, 2009, Educaţia religioasă. Repere teoretice şi metodice, ediţia a doua, revăzută si adăugită, Editura Polirom, Iaşi. * Gordon, Vasile, 2003, Introducere în catehetica ortodoxă, Facultatea de Teologie, Ortodoxă „Patriarhul Iustinian”, Universitatea Bucureşti. * Holbea G., Opriş, D., 2010, Opriş, M., Jambore, G., Apostolat educaţional. Ora de religie – cunoaştere şi devenire spirituală, Bucureşti, Editura Basilica a Patriarhiei Române. * Opriş, D., 2010, Ipostaze ale utilizării textului biblic în educaţia religioasă. Teorie, aplicaţii, cercetare, Iaşi, Editura Sf. Mina. * Opriş, D., Opriş, M., 2010, Curriculum creştin-ortodox pentru şcolile parohiale duminicale, Alba Iulia, Editura Reîntregirea. * Radu, Dumitru, 1990, Idealul educaţiei creştine, în Îndrumări metodice şi didactice pentru predarea religiei în şcoală, Editura Institutului Biblic şi de Misiune al Bisericii Ortodoxe Române, Bucureşti. * Timiş, Vasile, 2004, Religia în şcoală. Valenţe eclesiale, educaţionale şi sociale, Editura Universitară Clujeana, Cluj Napoca. 